CELEX: C2005/045/33
Language: lv
Date: 2005-02-19 00:00:00
Title: lieta C-512/04 P: Eiropas Kopienu Pirmās instances tiesas (otrā palāta) spriedumu lietā T-356/02 Vitakraft-Werke Wührmann Sohn GmbH Co.KG/Iekšējā tirgus saskaņošanas birojs (preču zīmes, paraugi un modeļi), ko atbalsta Krafft SA

19.2.2005   
            
            
               LV
            
            
               Eiropas Savienības Oficiālais Vēstnesis
            
            
               C 45/18
            
         Eiropas Kopienu Pirmās instances tiesas (otrā palāta) spriedumu lietā T-356/02 Vitakraft-Werke Wührmann Sohn GmbH Co.KG/Iekšējā tirgus saskaņošanas birojs (preču zīmes, paraugi un modeļi), ko atbalsta Krafft SA
   
   (lieta C-512/04 P)
   (2005/C 45/33)
   tiesvedības valoda – vācu
   Eiropas Kopienu Tiesā izskatīšanai 2004. gada 15. decembrī ir iesniegta apelācijas sūdzība par Eiropas Kopienu Pirmās instances tiesas (otrā palāta) 2004. gada 6. oktobra spriedumu lietā T-356/02 Vitakraft-Werke Wührmann Sohn GmbH Co. KG/Iekšējā tirgus saskaņošanas birojs (preču zīmes, paraugi un modeļi), ko atbalsta Krafft SA, ko iesniedza Vitakraft-Werke Wührmann Sohn GmbH Co. KG, ko pārstāv Rechtsanwalt Dr. Ulrich Sander, Eisenführ, Speiser Partner, Martinistraße 24, D-28195 Bremen.
   Apelācijas sūdzības iesniedzēja prasījumi Tiesai ir šādi:
   Atcelt Eiropas Kopienu Pirmās instances tiesas (otrā palāta) 2004. gada 6. oktobra spriedumu lietā T-356/02 daļā, ciktāl tas ir nelabvēlīgs apelācijas sūdzības iesniedzējam.
   Pamati un galvenie argumenti
   Šajā lietā ir jālemj par sajaukšanas iespēju Padomes 1993. gada 20. decembra Regulas (EK) Nr. 40/94 par Kopienas preču zīmi 8. panta 1. punkta b) apakšpunkta nozīmē. Pirmās instances tiesa uzskatīja, ka pretstatīto preču zīmi “KRAFFT” (Spānijas valsts preču zīme) var sajaukt ar pieteikto Kopienas preču zīmi “VITAKRAFT”, jo īpaši Spānijas sabiedrība. Pirmās instances tiesa tieši balstīja savu spriedumu uz vienu no saviem agrākajiem spriedumiem lietā T-6/01 (Matratzen Concord/ITSB – Hukla Germany (MATRATZEN), kas apstiprināts ar Eiropas Kopienu Tiesas 2004. gada 28. aprīļa rīkojumu lietā C-3/03), kurš pēc apelācijas sūdzības iesniedzēja domām ir atšķirīgs un nav salīdzināms ar patreizējo lietu. Matratzen lieta bija par preču zīmi “Matratzen Markt Concord”, kas sastāv no trīs atsevišķiem vārdiem, kas savienoti kopā, un par kuru Pirmās instances tiesa uzskatīja, ka to jauc (arī Spānijas sabiedrība) ar Spānijas valsts preču zīmi “MATRATZEN”, atšķirtspējīgajam elementam šajā gadījumā esot agrākai Spānijas preču zīmei “MATRATZEN”, kas reģistrēta attiecībā uz precēm “matrači”, - vācu vārds “Matratzen” (matrači) tādējādi bija monopolizēts Spānijā kā preču zīme, tādēļ ka vācu valoda acīmredzami nebija aprakstoša Spānijas patērētājam. Pēc apelācijas sūdzības iesniedzēja domām šādām preču zīmju tiesībām harmonizētā Eiropā ir jāpiešķir tikai ierobežota aizsardzība iebildumu procesā pret Kopienas preču zīmju pieteikumiem, tādā veidā, ka Matratzen spriedums ir būtiski jāizvērtē par tā tendenci.
   Turklāt atšķirības starp pretstatītajām preču zīmēm šajā lietā un Matratzen lietā ir skaidri parādītas, jo Kopienas preču zīmes “VITAKRAFT” lietā Spānijas patērētājam ir jāatdala domās, tipogrāfiski vai fonētiski priedēklis “VITA” no visas preču zīmes “VITAKRAFT” un nav skaidra iemesla, kādēļ tas būtu jādara. Visbeidzot, tika pieminētas arī iespējamās problēmas attiecībā uz preču brīvu apriti, ja netiks pienācīgi labota sprieduma Matratzen tendence.